Alþjóðalega lyfjaeftirlitið ( WADA ) hefur dæmt Rússland í fjögurra ára bann frá alþjóðlegum íþróttakeppnum . Framkvæmdastjórn WADA tók einróma ákvörðun um þetta á fundi í Lausanne í Sviss í dag . Rússneskir íþróttamenn mega því ekki keppa á Ólympíuleikum eða heimsmeistaramótum undir merkjum rússneska fánans næstu fjögur árin . Íþróttamenn frá Rússlandi sem standast lyfjapróf mega þó enn keppa undir hlutlausum merkjum . Á Vetrarólympíuleikunum í Pyeongchang í fyrra kepptu 168 rússneskir íþróttamenn undir hlutlausum merkjum . Þeir unnu til 33 verðlauna í Pyeongchang , þar af 13 gullverðlauna . Rússland hefur þrjár vikur til að áfrýja dómnum . Ef Rússar gera það fer málið fyrir Alþjóða íþróttadómstólinn ( Cas ) .